Man se lyk uit see gehaal - Maroela Media
'n Suid-Afrikaner wat in Londen gewoon het en saam met sy gesin op vakansie was in Sodwanabaai aan die KwaZulu-Natalse Noordkus, het verdrink terwyl hy saam met 'n vriend gesnorkel het.
Dorian Robertson, die Nasionale Seereddingsinstituut (NSRI) se Richardsbaai-stasiebevelvoerder, het gesê die NSRI is teen 13:55 deur personeel van die iSimangaliso-vleilandpark ingelig oor 'n 36-jarige man wat by Jesser Point in die see verdwyn het.
Volgens Robertson het die man saam met 'n vriend gesnorkel toe hulle deur seestrome meegesleur is. Die man se vriend kon daarin slaag om veilig die strand te haal en het hulp ontbied.
Mense van verskeie organisasies en instansies in die omgewing het met 'n uitgebreide soektog begin. Die polisie is ook later ontbied. Die soektog het tot ná donker voortgegaan en is vroeg vanoggend hervat. Die polisie se soek- en reddingsduikeenheid het die man se liggaam kort hierna in die water gevind. Hy is op die toneel dood verklaar.
Die man se liggaam is deur die forensiese patologiedienste verwyder en die polisie het met 'n geregtelike doodsondersoek begin. Sy familie word bygestaan deur die polisie, iSimangaliso en ander instansies.